**Õpimapp** on kogum jälgedest, mille koduõppija on oma õpiteest maha jätnud. Õpimapp koondatakse koordinaatori juhendamisel aineõpetaja töödest ja jooksvate tegevuste jäädvustustest ning see on vajalik kokkuvõtvate hinnete panemiseks: iga IÕK töökavas omandatuks märgitud õpioskuse kohta peab õpimapis leiduma seda oskust illustreeriv „tõend“.

Õpimapi moodustavad näiteks:

* füüsilisel kujul eksisteerivad õppematerjalid (vihikud, töövihikud, etteütlused, liikumis-, toitumis- või muud päevikud, meisterdused, käsitööesemed, kunstiteosed jms), mida esitatakse vestlusel või mille fotod on laetud õpimapi kausta;
* digikeskkondades asuvad õppematerjalid, mis on fotodena laetud õpimapi kausta;
* teksti-, foto-, video-, heli- või muud failid, mis illustreerivad mõnd õpioskust (ka kusti- ja meisterdusprojektidest võib teha fotod, õpitud muusikapaladest audio- või videofailid jne) ja mis on laetud õpimapi kausta;
* ja mis iganes muud materjalid, millega õppija on tegelenud ja mida ta soovib jagada, olgu siis vestlusel või digitaalselt õpimapi kausta vahendusel (õppekäigud, kunstinäituste külastused, kontsertidel käimised jm).